
AZ ÉRZÉKSZERVI MARKETING FOGYASZTÓRA GYAKOROLT HATÁSA

A dolgozatomban az öt fő érzékszervre ható tényezőket vizsgáltam meg marketing szempontból. Számos szakirodalom és kutatás rámutatott arra, hogy az a cég, amely bevonja az emberek érzékszerveit, az sikeresebb és hosszútávon lojális vásárlókra tud szert tenni. A cégek ezt oly módon tudják megtenni, hogy különböző érzékszerveket bevonva csalogatják magukhoz a potenciális vevőket. Az emberi agy nagyon összetett, legtöbb esetben ezek a tényezők tudat alatt hatnak a vásárlói döntésekre. Fontosnak tartom megvizsgálni azt, hogy a marketing területén belül az érzékszervi marketinget hogyan alkalmazzák hatásosan a cégek, hogyan képesek befolyásolni a vásárlói döntéseket, megítéléseket.
A dolgozatomban a szekunder kutatást az érzékszervi marketing témában végzett kutatások, kísérletek képezik, amelyeket különböző szakmai források alapján dolgoztam fel. Továbbá a szakirodalomfeldolgozás során feltárt teoretikus modelleket és bemutatott korábbi empirikus kutatások eredményeit vizsgáltam meg. A fő kutatási kérdéseim arra irányulnak, hogy valóban jelentős hatással vannak az érzékszerveket befolyásoló tényezők a vásárlói magatartásra vagy sem. Ehhez kvalitatív kutatást végeztem, amely egy kísérletet és félig strukturált interjút foglal magába. A kísérlet során több független változó van jelen (az öt érzékszervre ható külső hatások) és ennek a függő változóra gyakorolt hatásait vizsgáltam meg. Az összes ilyen külső tényező együttes hatását vizsgálom elsősorban, azonban kitérek külön az auditív-, illat-, vizuális- és ízmarketing stratégiákra is.
A kísérlet során heterogén mintával dolgoztam, így különböző korosztályú és foglalkozású alanyok véleményét tudtam meghallgatni. Összesen 16 személy vett részt a kísérletben, amit két helyszínen végeztem el, a Starbucksban és otthoni körülmények között. Itt előre megfogalmazott kérdéseket tettem fel számukra, amit saját gondolataikkal is kiegészíthettek. Végezetül a kísérlet eredményeit összevetettem a már végzett irodalmi kutatások megállapításaival és eredményeivel, továbbá ezeket kiegészítettem, ahol szükségszerű volt.
Ugyan az érzékszervekre külön-külön ható tényezők is megfigyelhetők, de a kísérleti alanyok által végzett interjú alapján azt a következtetést tudom megfogalmazni, hogy valóban hatásosabb, ha egy cég minél több érzékszervet von be a marketingstratégiába, így egy komplex érzékszervi marketingstratégia alkalmazása lehet célravezető.



